**Тема:** Ана җылысы – кояш җылысы (Ф. Яруллинның “Кояштагы тап” әкияте буенча)

**Максат:**  әсәрнең эчтәлеге буенча уйланырга, үз хисләрен матур итеп әйтә, аңлата белергә өйрәтү; дәлилләү һәм нәтиҗә ясау юлы белән укучыларның фикерләвен һәм чагыштырма күзаллауларын үстерү; изгелек, яхшылык сыйфатларын аңлау аша әниләргә хөрмәт һәм мәхәббәт тәрбияләү;

**Җиһазлау:** Р.Х.Ягъфәрова “Әдәби уку” китабы, В.Казыйханов “Әхлак дәресләре” китабы, проектор, презентация

**Дәрес барышы.**

1. **Дәресне оештыру.**

**II. Психологик уңай халәт тудыру.**

* Хәерле көн, укучылар! Менә тагын яңа көн туды.Яңа көн тууга,бу җирдә яшәүгә омтылышыбыз, теләгебез артты.

Кояшның алтын нурлары

Тәрәзәгә чиртә,

Уята татлы йокыдан:

- Хәерле иртә!

Чемердәтеп тәнне

Салкын

Таң җиле исә.

Ул да гүя тели безгә

Хәерле иртә.

Безне яңа эшләр белән

Яңа көн көтә.

Сәлам сиңа, өр-яңа көн,

Хәерле иртә!

Укучылар, әйдәгез, бер-беребезне яңа көн белән котлыйк.

1нче укучы. Яңа көн тынычлык алып килсен!

2 нче укучы.Әти- әниебезгә ягымлы булыйк!

1. нче укучы. Яңа көндә яңа “5”ле алыйк!

4 нче укучы. Яңа көндә барыбыз да яхшы эшләр генә кылыйк!

Теләкләрегез изге балалар. Рәхмәт сезгә. Яңа көн тууга, үзебезнең газиз җиребездә бик бәхетле булуыбызга тагын бер кат ышандык.

Әнә шундый изге теләк-омтылышларыбыз белән дәресебезне башлап җибәрик әле.

**III. Актуальләштерү.**

-Балалар, әйдәгез әле алдагы дәресне искә төшереп үтик. Ф.Яруллинның “Кояштагы тап” әкиятенең эчтәлеген беләсезме икән, тикшереп карыйк. Экрандагы сорауларның дөрес җавапларын табыйк. (Экранда сораулар)

1) Бу әсәр нинди жанрга карый? (әкият)

2) Әкияттә ничә герой катнаша? (әни, малай, кояш)

3) Малайның сыйфатларын санагыз! (уңай сыйфатлар, тискәре сыйфатлар)

4) Әкияттән сез үзегезгә нинди яңалык алдыгыз? (әниләрне яратырга, алдамаска...)

**IV. Уку мәсьәләсен кую.**

-Дәресебезнең темасын билгеләү өчен, игътибар белән экранга карыйбыз. Экранда мәкальләр бирелгән. Мәкальләрдә нәрсә турында сөйләнелә? Аларның эчтәлеген ничек аңлыйсыз?

*Өйнең яме ана белән;*

*Яктылык - кояш янында, яхшылык - ана янында;*

*Ана җылысы – кояш җылысы;*

*Әни суккан авыртмый;*

-Укучылар, бу мәкальләрне нәрсә берләштерә? (Алар барысы да әниләр турында)

-Ә кайсы мәкаль сезгә бигрәк тә ошады?

-Ни өчен ана җылысы кояш җылысы белән чагыштырып бирелә? (кояш җирне җылыта... , әни дә безгә җылылык, рәхәтлек бирә....)

-Дөрес, балалар, шагыйрь Мөнир Мазунов та әнинең кочагын бик җылы итеп:

*...Еласам, юаткан,*

*Иркәләп уйнаткан*

*Әниемнең җылы кочагы.- дип язган.(Ә.Бакиров музыкасы)*

-Укучылар, әйдәгез әле кояш сүзеннән яңа сүзләр ясап карыйк.(кояшлы, кояшсыз) Бу сүзләр ничек атала? (тамырдаш сүзләр)

-Дөрес укучылар, бу сүзләрдә кояш сүзе сүзнең тамыры булып килә. Ләкин, кояш сүзнең тамыры гына түгел, ә бөтен тормышыбызның да тамыры, нигезе. Чөнки җир йөзендәге кояш - символик образ. Ул – яктылык, матурлык билгесе. Кояш җиргә, хайваннарга, үсемлекләргә көч, җылылык бирә.Әйдәгез шушы мәкальне дәресебезнең темасы итеп алыйк. Димәк, бүгенге дәресебезнең темасы “Ана җылысы – кояш җылысы”. Әйдәгез бергәләп дәреснең темасын кабатлыйбыз.

**V.Ял итү:**

-кояш арган, ял итә.

-кояш әкрен генә күтәрелә башлады.

-кинәт җил чыкты, шыбырдап яңгыр ява башлады.

-яңгыр туктады, кояш чыкты ялтырап.

**VI.** **Уку мәсьәләсен чишү.**

**-** Дәреснең темасын билгеләдек, инде алдыбызга максат куйыйк. Бүген нәрсә турында сөйләшербез икән? (Кояш булганга, яңа көн туганга шатлану; әниләр турында)

-Әйдәгез хәзер әкияттә булган вакыйгаларны күзләребезне йомып күз алдыбызга китерәбез. Ә хәзер ,балалар, дәреслекләребезне ачабыз.

Өйдә сез әкиятне өлешләргә бүлеп килергә тиеш идегез. Һәр өлештә сүз нәрсә турында бара? Кыскача гына сөйләп бирәбез.(Экранда биш өлешкә биш рәсем. Рәсемгә карап эчтәлеген искә төшерәбез.)

1) Малайның әнисе кояш белән бергә торган, кояш белән бергә яткан.

2)Әнисе авырта.( рольләргә бүлеп укыйбыз,)

3)Малай суга китә.

4)Кояш карала.

5)Әнисе белән малай арасындагы сөйләшү.

**VII.Рефлексия.**

-Балалар, әйдәгез хәзер нәтиҗә чыгарыйк. Язучы бу әсәре белән укучыларга нәрсә әйтергә тели? Нәтиҗәне чыгарыр өчен сүзне Азалиягә бирәбез. Ул Ф.Яруллин исемендәге конференциядә шушы әсәр белән чыгыш ясый. (чыгыш тыңлана)

-Хәзер Азалия сүзләрен тагын бер тапкыр кабатлап бергә нәтиҗә ясыйк. Димәк, сез бу дәрестә нинди сабак алдыгыз? (әниләрне яратырга, алдамаска кирәклекне аңладык) Тормышта бу белемнәрнең кирәге булырмы?

**Нәтиҗә.** Әйе, балалар, әти-әниләрнең сүзләрен тыңлыйк, хәтерләрен калдырмыйк. Аларга кояш гомере телик. Укучылар, әти-әниегезнең, укытучыларның, олыларның сүзен тыңлагыз. Киң күңелле, мәрхәмәтле булыгыз.

**VIII.Йомгаклау.**

9 февраль- Ф.Яруллинның туган көне. Дәресне йомгаклар алдыннан Фәнис абыегыз язган берничә шигырьне тыңлап үтик. Бу шигырьләр Ф.Яруллин рухына дога булып ирешсен! (балаларның шигырьләрен тыңлау)

**IX. Билгеләр кую.**

**X. Өй эше бирү.**

1. Хикәянең үзеңә ошаган урынын тагын бер кат укы;
2. 4 өлешнең эчтәлеген сөйләргә;
3. Иҗади эш. “Һәрвакыт булсын әни” хикәя язарга(сайлап)